ශ්‍රී ලංකාව ජාත්‍යන්තර නීතියේ සඳහන් මානව හිමිකම් කිසිවක් උල්ලංඝනය කර නොමැති බැවින් ඇතැම් රටවල් ඒ පිළිබඳ කරන ප්‍රකාශ ගැන කිසිසේත් කරදර විය යුතු නැතැයි පරිසර ඇමැති අනුර ප්‍රියදර්ශන යාපා මහතා පවසයි.එවැනි මානව හිමිකම් උල්ලංඝනය වීමක් මෙරටේ සිදුවී නොමැති බැවින් ඒ පිළිබඳ බිය වීමට හේතුවක් නොමැති බවද ඒ මහතා පවසයි.එල්. ටී. ටී. ඊ. සංවිධානය යනු තමන්ගේම ජනතාවගේ පවා මානව හිමිකම් උල්ලංඝනය කළ ඔවුන් ඝාතනයට පත් කළ අති බිහිසුණු ත්‍රස්තවාදී සංවිධානයක් බවද රජය සිදු කළේ එම සංවිධානය පරදා මේ රටේ සිංහල, දෙමළ, මුස්ලිම් සියලු ජනතාවට සතුටින් හා සමාදානයෙන් යුතුව ජීවත් වීමට අවශ්‍ය පරිසරය නිර්මාණය කර දීම බවද ඇමැතිවරයා පැවසීය.පරිසර ඇමැති අනුර ප්‍රියදර්ශන යාපා මහතා මේ බව පැවැසුවේ අමාත්‍ය මණ්ඩල තීරණ දැනුම් දීමේ මාධ්‍ය හමුවේදී මාධ්‍යවේදියකු මතු කළ ප්‍රශ්නයකට පිළිතුරු දෙමිනි.ඇමැති මණ්ඩල තීරණ දැනුම් දීමේ මාධ්‍ය හමුව රජයේ ප්‍රවෘත්ති දෙපාර්තමේන්තු ශ්‍රවණාගාරයේ දී ඊයේ (7) පැවැත්විණි.රටේ සියලු ජනතාවගේ මානව හිමිකම් රැක දීම රජයේ යුතුකම බවද ප්‍රකාශ කළ ඇමැතිවරයා ශ්‍රී ලංකා රජය ත්‍රස්තවාදය පරදා ඒකීය රාජ්‍යයක පැවැත්ම තහවුරු කළ රජයක් බව බය නැතිව ප්‍රකාශ කර සිටින බවද කීවේය.ශ්‍රී ලංකාව සම්බන්ධයෙන් විවිධ ප්‍රකාශ කරන රටවල් ඇතැම් රටවල් හැසිරෙන ආකාරය පිළිබඳ කිසිවක් කතා නොකරන බවද ඇමැතිවරයා පෙන්වා දුන්නේය.ශ්‍රී ලංකාවේ ජනතාව ත්‍රස්තවාදය අවසන් වීමෙන් පසුව ලැබුණු නිදහස බුක්ති විඳින ආකාරය සිංහල හා හින්දු අලුත් අවුරුදු සමයේ හොඳින් දැක බලා ගැනීමට හැකි බවද ඇමැති අනුර ප්‍රියදර්ශන යාපා මහතා වැඩිදුරටත් පැවැසීය.ඇමැති මණ්ඩල තීරණ දැනුම් දීමේ මාධ්‍ය හමුවට රජයේ ප්‍රවෘත්ති අධ්‍යක්‍ෂ ජනරාල් මහාචාර්ය ආරියරත්න ඇතුගල, ජාතික සංවර්ධනය පිළිබඳ මාධ්‍ය මධ්‍යස්ථානයේ අධ්‍යක්‍ෂ ආරිය රූබසිංහ මහත්වරුද සහභාගී වූහ..